РЕГЛАМЕНТ (ЕО) № 358/2008 НА КОМИСИЯТА
от 22 април 2008 година
за изменение на Регламент (ЕО) № 622/2003 за определяне мерки за прилагане на общи основни стандарти относно сигурността на въздухоплаването
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2320/2002 на Европейския парламент и на Съвета от 16 декември 2002 г. относно създаване на общи правила за сигурността на гражданското въздухоплаване (1), и по-специално член 4, параграф 2 от него,
като има предвид, че:
(1)
По силата на член 4, параграф 2 от Регламент (ЕО) № 2320/2002 от Комисията се изисква, при необходимост, да приема мерки за прилагане на общите основни стандарти за сигурността на гражданското въздухоплаване на цялата територия на Общността. Регламент (ЕО) № 622/2003 на Комисията от 4 април 2003 г. за определяне мерки за прилагане на общи основни стандарти относно сигурността на въздухоплаването (2) е първият акт, който съдържа такива мерки.
(2)
Мерките, предвидени в Регламент (ЕО) № 622/2003, следва да се преразгледат в светлината на техническото развитие, въздействието на оперативното им прилагане на летищата и отражението им върху пътниците. Допълнителни проучвания показаха, че ползите от разработване на правила относно размерите на ръчния багаж не биха компенсирали въздействието на оперативното им прилагане на летищата и отражението им върху пътниците. Като резултат тези правила, които би трябвало да се прилагат от 6 май 2008 г., следва да бъдат заличени.
(3)
Регламент (ЕО) № 622/2003 следва да бъде съответно изменен.
(4)
Мерките, предвидени в настоящия регламент, са в съответствие със становището на Комитета по сигурност на гражданското въздухоплаване,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 622/2003 се изменя, както е предвидено в приложението към настоящия регламент.
Член 2
Настоящият регламент влиза в сила на 5 май 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 април 2008 година.